CELEX: 
Language: hu
Date: 2018-02-19 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az Amerikai Egyesült Államokból származó egyes termékek behozatalára vonatkozó kiegészítő vámok megállapításáról szóló 673/2005/EK tanácsi rendelet módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Az e tervezetben foglalt felhatalmazáson alapuló bizottsági rendelet célja az Egyesült Államoknak a folyamatos dömping- és támogatás-ellentételezésről szóló 2000. évi törvényével (Continued Dumping and Subsidy Offset Act, a továbbiakban: „CDSOA”, „Byrd-módosítás”) kapcsolatos WTO-vitában alkalmazott megtorló intézkedések éves mértékének kiigazítása.
            
            
               A CDSOA értelmében az előző pénzügyi évben beszedett dömpingellenes és kiegyenlítő vámokat évente szétosztják az USA vállalkozásai között. 2003 januárjában megállapítást nyert, hogy a CDSOA nincs összhangban az Egyesült Államok WTO-kötelezettségeivel. 
            
            
               Mivel az Egyesült Államok nem hozta összhangba szabályait a WTO-megállapodásokból eredő kötelezettségeivel, az EU engedélyt kapott arra, hogy egy meghatározott, az Egyesült Államokból származó termékeket tartalmazó lista esetében a listán található termékekre a kötött kereskedelmi vámokon felül olyan kiegészítő behozatali vámot vessen ki, amelynek teljes éves kereskedelmi értéke nem lépi túl az EU-ból érkező behozatal után beszedett vámok utáni CDSOA-kifizetések 72 %-át azon legutóbbi évre vonatkozóan, amely tekintetében adatok állnak rendelkezésre. Az EU 2005. május 1. óta éves alapon kiegészítő értékvámot alkalmaz az Amerikai Egyesült Államokból származó egyes termékek behozatalára
                  1
               , és a megtorló intézkedések mértékét az uniós termékek után beszedett vámokból végzett legutóbbi kifizetések összegével arányosan kiigazítja. 
            
            
               Az e tervezetben foglalt felhatalmazáson alapuló bizottsági rendelet kapcsán a Bizottságnak nincs mérlegelési jogköre, cselekvését teljes mértékben a Tanács által meghatározott jogi kötelezettség határozza meg:
            
            
               1.A megtorló intézkedések 2018. május 1-jétől alkalmazandó új mértéke 682 823 USD, amelyet a 2017. évi pénzügyi évben (azaz 2016. október 1-jétől 2017. szeptember 30-ig) beszedett dömpingellenes és szubvencióellenes vámok utáni legutóbbi CDSOA-kifizetés alapján határoztak meg.
            
            
               2.A megtorló intézkedések 682 823 USD összegű új mértéke jelentős csökkenést mutat a jelenlegi megtorló intézkedések szintjéhez képest, amelynek összege 8 165 179 USD, és amely 2017. május 1-je óta kerül alkalmazásra. 
            
            
               3.A Bizottság köteles kiigazítani a megtorló intézkedések új mértékét először az I. mellékletben szereplő terméklista kiegészítésével vagy az arról való törléssel. Ha az intézkedések mértéke ily módon nem igazítható ki, akkor módosítani kell az I. mellékletben szereplő termékekre alkalmazott kiegészítő vám mértékét. Ebben az évben a mellékletben szereplő termékek listájáról való törlés következtében a felfüggesztés mértéke vagy meghaladná a CDSOA-kifizetések 72 %-át vagy elmaradna attól. Mivel tehát idén a felfüggesztés mértékét nem lehet az I. mellékletben foglalt terméklista kiegészítésével vagy az arról való törléssel hozzáigazítani a hatálytalanítás vagy gyengítés mértékéhez, a 673/2005/EK tanácsi rendelet 3. cikke (1) bekezdésének e) pontja szerint kell eljárni:
            
            
               a)ennek megfelelően az I. melléklethez nem ad hozzá és arról nem töröl terméket a Bizottság, ezért a terméklista változatlan marad; 
            
            
               b)másrészt a kiegészítő vám mértéke – amely alá az I. mellékletben szereplő termékek tartoznak – a tavalyi 4,3 %-ról 0,3 %-ra csökken a megtorló intézkedés szintjének kiigazítása céljából. 
            
            
               4.Következésképpen és a 673/2005/EK tanácsi rendelet 3. cikke (1) bekezdésének e) pontjával összhangban a felhatalmazáson alapuló rendelettervezet 2018. május 1-jétől 0,3 %-os mértékű kiegészítő értékvámot vet ki az Egyesült Államokból származó következő termékekre: csemegekukorica, keret és szerelék szemüveghez, daruskocsi, valamint női hosszúnadrág és bricsesznadrág denimből. 
            
            
               5.Az I. mellékletben felsorolt négy terméknek az Amerikai Egyesült Államokból történő behozatalára kivetett 0,3 %-os kiegészítő értékvám egy évre vonatkozó hatása nem lépi túl a 682 823 USD kereskedelmi értéket (lásd a 673/2005/EK rendelet 3. cikke (1) bekezdésének a) és b) pontját). A 673/2005/EK rendelet II. melléklete változatlan marad, mert már az azon a listán szereplő összes termék hozzáadásra került az I. melléklethez. 
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A felhatalmazáson alapuló jogi aktusok tárgyában az Európai Parlament, a Tanács és az Európai Bizottság között létrejött egyetértési megállapodás 4. pontjának megfelelően konzultációra került sor. Sem további konzultáció az érdekeltekkel vagy az érintettekkel, sem pedig hatásvizsgálat készítése nem szükséges. 
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               E felhatalmazáson alapuló rendelet jogalapja a közös kereskedelempolitikára vonatkozó egyes rendeleteknek bizonyos intézkedések elfogadása céljából adott felhatalmazás és végrehajtási hatáskörök tekintetében történő módosításáról szóló 38/2014/EU európai parlamenti és tanácsi rendelettel módosított, az Amerikai Egyesült Államokból származó egyes termékek behozatalára vonatkozó kiegészítő vámok megállapításáról szóló 673/2005/EK tanácsi rendelet 3. cikkének (3) bekezdése. 
            
            
               A 673/2005/EK tanácsi rendelet 1. cikke elrendeli az Amerikai Egyesült Államokból származó, a rendelet I. mellékletében felsorolt termékek tekintetében az 1994. évi GATT hatálya alá tartozó vámkedvezmények és vonatkozó kötelezettségek felfüggesztését. A 3. cikk (1) bekezdése meghatározza azokat a kritériumokat, amelyek alapján a Bizottság a Byrd-módosítás révén az adott időszakban az EU-val szemben alkalmazott hatálytalanítás vagy gyengítés mértékének megfelelően évente kiigazítja a felfüggesztés mértékét.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
         
         
            
               (2018.2.19.)
            
            
               az Amerikai Egyesült Államokból származó egyes termékek behozatalára vonatkozó kiegészítő vámok megállapításáról szóló 673/2005/EK tanácsi rendelet módosításáról
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre, 
            
            
               tekintettel az Amerikai Egyesült Államokból származó egyes termékek behozatalára vonatkozó kiegészítő vámok megállapításáról szóló, 2005. április 25-i 673/2005/EK tanácsi rendeletre
                  2
                és különösen annak 3. cikkére,
            
            
               mivel:
            
            
               (1)Miután az Egyesült Államok a folyamatos dömping- és támogatás-ellentételezésről szóló törvényt (Continued Dumping and Subsidy Offset Act, a továbbiakban: CDSOA) nem hozta összhangba a Kereskedelmi Világszervezet (a továbbiakban: WTO) megállapodásaiból eredő kötelezettségeivel, a 673/2005/EK rendelet 2005. május 1-jei hatállyal 15 %-os kiegészítő értékvámot vetett ki az Amerikai Egyesült Államokból származó egyes termékek behozatalára. A WTO engedélyével összhangban, amely szerint az Egyesült Államokkal szemben felfüggeszthető a vámkedvezmények alkalmazása, a Bizottság a CDSOA révén az adott időszakban az Európai Unióval szemben alkalmazott hatálytalanítás vagy gyengítés mértékének megfelelően évente kiigazítja a felfüggesztés mértékét.
            
            
               (2)A legutóbbi olyan év CDSOA-kifizetései, amelyekkel kapcsolatban adatok állnak rendelkezésre, a 2017. pénzügyi év (2016. október 1. – 2017. szeptember 30.) során beszedett dömpingellenes és kiegyenlítő vámok kifizetéseire vonatkoznak. Az Egyesült Államok Vámügyi és Határvédelmi Hivatala által közzétett adatok alapján az Unióval szembeni hatálytalanítás vagy gyengítés számított mértéke 682 823 USD.
            
            
               (3)A hatálytalanítás vagy gyengítés, és következésképpen a felfüggesztés mértéke csökkent. Ugyanakkor a felfüggesztés mértékét nem lehet a 673/2005/EK rendelet I. mellékletében foglalt terméklista kiegészítésével vagy az arról való törléssel a hatálytalanítás vagy gyengítés mértékéhez igazítani. Ha egy termék kivételével minden terméket törölnének a terméklistáról, a megtorló intézkedések mértéke (4,3 %-os kiegészítő behozatali vám) meghaladná a CDSOA-kifizetések 72 %-ának megfelelő összeget, ha azonban az utolsó terméket meghagynák az I. mellékletben, akkor elmaradna attól. Következésképpen – az említett rendelet 3. cikke (1) bekezdése e) pontjának megfelelően – a Bizottságnak változatlanul kell hagynia az I. mellékletben szereplő terméklistát, és módosítania kell a kiegészítő vám mértékét a felfüggesztés mértékének a hatálytalanítás vagy gyengítés mértékéhez való igazítása céljából. Az I. mellékletben felsorolt négy terméket ezért a listán kell hagyni, és a rájuk vonatkozó kiegészítő behozatali vám mértékét 0,3 %-ra kell módosítani.
            
            
               (4)Az I. mellékletben felsorolt termékeknek az Amerikai Egyesült Államokból történő behozatalára kivetett 0,3 %-os kiegészítő értékvám egy évre vonatkozó hatása nem lépi túl a 682 823 USD kereskedelmi értéket.
            
            
               (5)Annak biztosítása érdekében, hogy a kiegészítő behozatali vám módosított mértékének alkalmazása haladéktalanul megkezdődhessen, e rendeletnek a kihirdetése napján hatályba kell lépnie.
            
            
               (6)A 673/2005/EK rendeletet ezért a fentieknek megfelelően módosítani kell,
            
            
               ELFOGADTA EZT A RENDELETET:
            
            
               1. cikk
            
            
               A 673/2005/EK rendelet a következőképpen módosul:
            
            
               1.A 673/2005/EK tanácsi rendelet 2. cikke helyébe a következő szöveg lép:
            
            
               „2. cikk
            
            
               A 952/2013/EU tanácsi rendelet* alapján alkalmazandó vámtételen felül 0,3 %-os kiegészítő értékvámot kell alkalmazni az Amerikai Egyesült Államokból származó, az e rendelet I. mellékletében felsorolt termékekre vonatkozóan.
            
            
               _________________________
            
            
               * HL L 269., 2013.10.10., 1. o.”
            
         
         
            
               2.A 673/2005/EK tanácsi rendelet I. mellékletének helyébe az e rendelet mellékletében szereplő szöveg lép.
            
            
               2. cikk
            
            
               Ez a rendelet az Európai Unió Hivatalos Lapjában való kihirdetésének napján lép hatályba.
            
            
               Ezt a rendeletet 2018. május 1-jétől kell alkalmazni. 
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2018.2.19.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  
                        Az Amerikai Egyesült Államokból származó egyes termékek behozatalára vonatkozó kiegészítő vámok megállapításáról szóló 673/2005/EK tanácsi rendelet („Byrd-rendelet”, HL L 110., 2005.4.30., 1.o.) 15 %-os kiegészítő vámot állapított meg, amelyet az azt módosító 2017. február 24-i (EU) 2017/750 felhatalmazáson alapuló bizottsági rendelet (HL L 113., 2017.4.29., 12. o.) 4,3 %-ra módosított.
               
               
                  
                     (2)
                  
                        HL L 110., 2005.4.30., 1. o., a 38/2014/EU európai parlamenti és tanácsi rendelettel (HL L 18., 2014.1.21., 52. o.) módosított változatában.
               
            
      
    ---documentbreak--- 
      
         
         
            
               MELLÉKLET
            
            
               „I. MELLÉKLET
            
            
               Azok a termékek, amelyekre kiegészítő vámokat kell alkalmazni, a nyolcjegyű KN-kódok alá vannak besorolva, és megfelelnek a megadott leírásoknak.
            
            
                     
                        0710 40 00
                     
                  
                  
                     
                        Csemegekukorica
                     
                  
               
                     
                        6204 62 31
                     
                  
                  
                     
                        Női vagy leányka-hosszúnadrág és -bricsesznadrág denimből (az ipari és munkaruha kivételével)
                     
                  
               
                     
                        8705 10 00
                     
                  
                  
                     
                        Daruskocsi
                     
                  
               
                     
                        Ex 9003 19 00
                     
                  
                  
                     
                        Keret és szerelék szemüveghez, védőszemüveghez vagy hasonlóhoz, nem nemesfémből
                     
                  
               
               ”